Krieketspan loop deur onder weeluise | Netwerk24
Krieketspan loop deur onder weeluise
06 September 2018 05:54
Pakistan se voormalige linkshandige toetsaanvangskolwer Imran Farhat het sy ontsteltenis uitgespreek oor die haglike toestand van die kleedkamer en die veld wat aan die krieketspelers toegewys is vir die streektoernooi om die Kaid-e-Azam-trofee, wat tans plaasvind.
Imran Farhat wys sy bytmerke. Foto: Twitter
Hy verteenwoordig Habib Bank Limited (HBL) as 'n aanvangskolwer. Die kolwers het foto's op Twitter geplaas van die bytmerke aan hul lywe wat deur weeluise in die kleedkamer en op die veld veroorsaak is.
"Vanaf die veld op pad na 'n hospitaal ná 'n aaklige aanval deur weeluise gedurende die wedstryd," het die voormalige toetsspeler getwiet.
Die aanvangskolwer sê tot sowat agt spelers is erg deur die weeluise beetgepak en voel nie lekker nie weens die swak toestand van die kleedkamer en die veld.
"Almal voel siek en sukkel weens die toestande op die veld. Al die spelers neem antibiotika," het hy getwiet.
Die toetskolwer het ook 'n video van die kleedkamer getwiet wat aan spanne op die Diamond Ground in Islamabad voorsien is. Die stoele is stukkend, die lugversorger werk nie en die badkamer is vuil. – brecorder.com